　　　　金刚三昧经　总持品第八

　　失译

　　尔时，地藏菩萨从众中起至于佛前，合掌鲫跪而白佛言；「尊者！我观大众心有疑事，犹未得决。今者如来欲为除疑，我今为众随疑所问，愿佛慈悲垂哀听许。」佛言：「菩萨摩诃萨！汝能如是救度众生，是大悲愍不可思议。汝当广问，为汝宣说。」地藏菩萨言：「一切诸法云何不缘生？」尔时，如来欲宣此义，而说偈言：

　「若法缘所生，离缘可无法。
　　云何法性无，而缘可生法？」

　　尔时，地藏菩萨言：「法若无生，云何说法法从心生？」于是尊者而说偈言：

　「是心所生法，是法能所取，
　　如醉眼空华，是法然非彼。」

　　尔时，地藏菩萨言：「法若如是，法则无待；无待之法，法应自成。」于是尊者而说偈言：

　「法本无有无，自他亦复尔，
　　不始亦不终，成败则不住。」

　　尔时，地藏菩萨言：「一切诸法相即本涅槃，涅槃及空相亦如是，无是等法，是法应如。」
　　佛言：「无如是法，是法是如。」
　　地藏菩萨言：「不可思议！如是如相，非共不共，意取业取，即皆空寂。空寂心法，俱不可取，亦应寂灭。」于是尊者而说偈言：

　「一切空寂法，是法寂不空，
　　彼心不空时，是得心不有。」

　　尔时，地藏菩萨言：「是法非三谛。色空心亦灭，是法本灭时，是法应是灭。」于是尊者而说偈言：

　「法本无自性，由彼之所生，
　　不于如是处，而有彼如是。」

　　尔时，地藏菩萨言：「一切诸法无生无灭，云何不一？」于是尊者而说偈言：

　「法住处无在，相数空故无，
　　名说二与法，是则能所取。」

　　尔时，地藏菩萨言：「一切诸法相，不住于二岸，亦不住中流。心识亦如是。云何诸境界，从识之所生？若识能有生，是识亦从生，云何无生识，能生有所生？」于是尊者而说偈言：

　「所生能生二，是二能所缘。
　　俱本各自无，取有空华幻。
　　识生于未时，境不是时生，
　　于境生未时，是时识亦灭；
　　彼即本俱无，亦不有无有，
　　无生识亦无，云何境从有？」

　　尔时，地藏菩萨言：「法相如是内外俱空，境、智二众本来寂灭，如来所说实相，真空如是之法即非集也。」
　　佛言：「如是！如实之法，无色无住，非所集，非能集，非义非大，一本利法，深功德聚。」
　　地藏菩萨言：「不可思议，不思议聚，七五不生，八六寂灭，九相空无，有空无有，无空无有。如尊者所说，法义皆空，入空无行，不失诸业。无我我所，能所身见，内外结使，悉皆寂静，故愿亦息。如是理观，慧定真如。尊者常说，寔如空法，即良药也。」
　　佛言：「如是！何以故？法性空故。空性无生，心常无生。空性无灭，心常无灭。空性无住，心亦无住。空性无为，心亦无为。空无出入，离诸得失。界阴入等，皆悉亦无。心如不著，亦复如是。菩萨！我说空法破诸有故。」
　　地藏菩萨言：「尊者！知有非实如阳焰水，知实非无如火性生。如是观者是人智也。」
　　佛言：「如是！何以故？是人真观，观一寂灭。相与不相，等以空取空以修空故，不失见佛。以见佛故，不顺三流。于大乘中，三解脱道一体无性。以其无性故空，空故无相，无相故无作，无作故无求，无求故无愿，无愿故以是知业，故须净心；以心净故，便得见佛。以见佛故，当生净土。菩萨！于是深法，三化勤修，慧定圆成，即超三界。」
　　地藏菩萨言：「如来所说，无生无灭，即是无常；灭是生灭，生灭灭已，寂灭为常。常故不断，是不断法。离诸三界，动不动法。于有为法，如避火坑。依何等法而自呵责，入彼一门？」
　　佛言：「菩萨！于三大事呵责其心，于三大谛而入其行。」
　　地藏菩萨言：「云何三事而责其心？云何三谛而入一行？」
　　佛言：「三大事者：一谓因，二谓果，三谓识。如是三事，从本空无，非我真我，云何于是而生爱染？观是三事，为系所缚飘流苦海。以如是事，常自呵责。三大谛者：一谓菩提之道，是平等谛，非不平等谛。二谓大觉正智得谛，非邪智得谛。三谓慧定无异行入谛，非杂行入谛。以是三谛而修佛道。是人于是法，无不得正觉。得正觉智，流大极慈，己他俱利，成佛菩提。」
　　地藏菩萨言：「尊者！如是之法，则无因缘；若无缘法，因则不起。云何不动法入如来？」

　　尔时，如来欲宣此义，而说偈言：

　「一切诸法相，性空无不动，
　　是法于是时，不于是时起。
　　法无有异时，不于异时起，
　　法无动不动，性空故寂灭。
　　性空寂灭时，是法是时现，
　　离相故寂住，寂住故不缘。
　　是诸缘起法，是法缘不生，
　　因缘生灭无，生灭性空寂。
　　缘性能所缘，是缘本缘起，
　　故法起非缘，缘无起亦尔。
　　因缘所生法，是法是因缘，
　　因缘生灭相，彼则无生灭。
　　彼如真实相，本不于出没，
　　诸法于是时，自生于出没。
　　是故极净本，本不因众力，
　　即于后得处，得彼于本得。」

　　尔时，地藏菩萨闻佛所说，心地快然。时诸众等无有疑者。知众心已，而说偈言：

　「我知众心疑，所以殷固问。
　　如来大慈善，分别无有余。
　　是诸二众等，皆悉得明了，
　　我今于了处，普化诸众生。
　　如来之大悲，不舍于本愿，
　　故于一子地，而住于烦恼。」

　　尔时，如来而告众言：「是菩萨者，不可思议，恒以大慈拔众生苦。若有众生，持是经法，持是菩萨名者，即不堕于恶趣；一切障难皆悉除灭。若有众生，无余杂念，专念是经如法修习，尔时菩萨，常作化身，而为说法，拥护是人，终不暂舍，令是人等速得阿耨多罗三藐三菩提。汝等菩萨，若化众生，皆令修习如是大乘决定了义。」

　　尔时，阿难从座而起，前白佛言：「如来所说大乘福聚，决定断结，无生觉利不可思议。如是之法，名为何经？受持是经得几所福？愿佛慈悲，为我宣说。」
　　佛言：「善男子！是经名者不可思议。过去诸佛之所护念，能入如来一切智海。若有众生持是经者，则于一切经中无所悕求。是经典法，总持众法，摄诸经要。是诸经法，法之系宗，是经名者，名摄大乘经；又名金刚三昧；又无量义宗。若有人受持是经典者，即名受持百千诸佛，如是功德，譬如虚空，无有边际，不可思议。我所嘱累唯是经典。」
　　阿难言：「云何心行？云何人者，受持是经？」
　　佛言：「善男子！受持是经者，是人心无得失，常修梵行，若於戏论，常乐静心；入于聚落，心常在定；若处居家，不著三有。是人现世，有五种福：一者众所尊敬，二者身不横夭，三者辩答邪论，四者乐度众生，五者能入圣道。如是人者，受持是经。」
　　阿难言：「如彼人者，度诸众生，得受供养不？」
　　佛言：「如是人者，能为众生作大福田，常行大智，权实俱演，是四依僧，于诸供养，乃至头目髓脑，亦皆得受，何况衣食而不得受。善男子！如是人者，是汝知识，是汝桥梁，何况凡夫而不供养！」
　　阿难言：「于彼人所，受持是经，供养是人，得几所福？」
　　佛言：「若复有人，持以满城金银而以布施，不如于是人所，受持是经一四句偈，供养是人，不可思议。善男子！令诸众生持是经者，心常在定，不失本心，若失本心，当即忏悔；忏悔之法，是为清凉。」
　　阿难言：「忏悔先罪，不入于过去也。」
　　佛言：「如是！犹如暗室，若遇明灯，暗即灭矣。善男子！无说悔先所有诸罪，而以为说入于过去。」
　　阿难言：「云何名为忏悔？」
　　佛言：「依此经教入真实观。一入观时，诸罪悉灭；离诸恶趣，当生净土，速成阿耨多罗三藐三菩提。」
　　佛说是经已。尔时，阿难及诸菩萨，四部大众，皆大欢喜，心得决定，顶礼佛足，欢喜奉行。

